ང་རང་རང་གི་ཉམས་མྱོང་དང་གནས་སྟངས་ཤིག་གི་ཐོག་ནས་ཞུས་པ་ཡིན་ན་འཚམས་པོ་དང་ཞུ་བདེ་བོར་མཐོང་གི་འདུགདཔེར་ན།ང་ལྟ་བུར་མཚོན་ན་ཀིརྟི་ཚང་གི་དགོན་མ་ལག་ཟེར་ནས་གནའ་སྔ་མོ་ནས་བཤད་སྟངས་དམིགས་བསལ་བ་ཞིག་ཡོད།རྒྱ་ཆེ་ཆུང་གི་ཁྱད་པར་ཙམ་མ་གཏོགས་བོད་ནང་གི་བླ་མ་ཆེ་ཁག་མང་ཆེ་བ་གནས་སྟངས་དེ་གཅིག་མཚུངས་ལྟ་བུ་ཡོད།ང་ལྟ་བུ་ཡིན་ན་ལོ་མང་པོའི་གོང་ནས་ཀིརྟི་ཚང་དང་དམིགས་བསལ་འབྲེལ་ཡོད་ཀྱི་དགོན་ཁག་ཅེས་པའི་ཚིག་འདི་བེད་སྤྱོད་གཏོང་གང་ཐུབ་བྱས་པ་མ་གཏོགས།ཀིརྟི་ཚང་གི་དགོན་ལག་ཅེས་པའི་ཐ་སྙད་དེ་བེད་སྤྱོད་གཏོང་གི་མེད།ཀིརྟི་ཚང་དང་དམིགས་བསལ་འབྲེལ་ཡོད་དགོན་ཁག་མ་རེད་ཅེས་ཟེར་རྒྱུ་མེད་ཀྱང༌།ཀིརྟི་ཚང་གི་དགོན་ལག་ཅེས་ལབ་པའི་སྐབས་ཕྱོགས་སྒྲིག་གི་རྣམ་པའི་ཚིག་ལྟ་བུ་ཞིག་ལ་རང་བཞིན་གྱིས་མཐོང་གི་འདུགགནའ་སྔ་མོའི་ལུང་ཚན་ཕྱོགས་སྒྲིག་ལྟ་བུ་ལུགས་སྲོལ་དང་གོམས་གཤིས་རྙིང་པའི་རིགས་འདི་ང་ཚོ་ཀུན་ལ་དགོས་མཁོ་ཡོད་པ་མ་རེད་ལ་འདིའི་དུས་ཚོད་སྔ་མོ་ནས་ཡོལ་ཚར་བ་རེད།མི་རབས་གསར་པ་རྣམས་འདིའི་རིགས་ཀྱི་ཤུགས་རྐྱེན་ངན་པ་མ་ཐེབས་པ་ཞིག་ཡིན་པ་ལ་ངོས་འཛིན་དང་ཡིད་ཆེས་བྱེད་ཀྱི་ཡོད།མི་ཐོག་གསར་རྙིང་གཉིས་ཀྱི་བར་ལ་མཐུད་ཡག་པོ་ཞིག་བརྒྱག་དགོས་པའི་འགན་འཁྲི་ཆེན་པོ་ཞིག་རྣམ་པ་ཚོར་ཡོད།ང་ཚོས་ཆབ་སྲིད་ཀྱི་ཐོག་ནས་སྤྱིའི་ལས་དོན་ལ་ཤུགས་རྐྱེན་ཐེབས་ཐུབ་པའི་འགན་ཁུར་ཆེན་པོ་ལེན་ཐུབ་ཀྱི་ཡོད་མེད་གང་ལྟར་ཡང༌།རང་རང་སོ་སོའི་ངོས་ནས་ག་རེ་བྱེད་ཐུབ་པ་དེ་འཐུས་ཤོར་མེད་པར་བྱེད་དགོས་པ་འདི་གལ་ཆེན་པོ་རེད་ཅེས་རྣམ་པ་ཚོར་ཞུ་འདོད་བྱུང༌།